b'\n_START_ARTICLE_\nBalkanski ratovi\n_START_PARAGRAPH_\nBalkanskim ratovima se ozna\xc4\x8davaju dva rata vo\xc4\x91ena u razdoblju 1912.- 1913. godine. Balkanski ratovi su bili uvod u sukob \xc5\xa1irih razmjera, Prvi svjetski rat.\n_START_SECTION_\nPrvi balkanski rat (8. listopada 1912. \xe2\x80\x93 30. svibnja 1913. godine)\n_START_PARAGRAPH_\nGlavni \xc4\x8dlanak: Prvi balkanski rat_NEWLINE_Prvi balkanski rat je vo\xc4\x91en izme\xc4\x91u balkanskih saveznika (Bugarska, Srbija, Kraljevina Crna Gora i Gr\xc4\x8dka) i Turske. Osmansko carstvo, koje je ve\xc4\x87 1908. godine bilo uzdrmano Mladoturskom revolucijom, u 1912. je bilo jo\xc5\xa1 vi\xc5\xa1e oslabljeno i ratom protiv Italije. Tu slabost Turske koriste balkanske zemlje i otpo\xc4\x8dinju rat protiv Turske s ciljem osvajanja teritorija Balkana koje se nalaze pod turskom vlasti. Rat je otpo\xc4\x8deo 8. listopada 1912. kada je Crna Gora objavila rat Turskoj._NEWLINE_U manje od dva mjeseca, Turska je izgubila skoro sve teritorije na cijelom podru\xc4\x8dju europskog kontinenta, pa je uspostavljeno primirje 4. prosinca 1912. godine sa svim protivnicima, osim Gr\xc4\x8dke. Nakon odbijanja ispunjavanja zahtijeva od strane Turske i dr\xc5\xbeavnog pu\xc4\x8da u sije\xc4\x8dnju 1913. godine, rat je nastavljen, gdje je Turska izgubila i utvrde Jedrene, Janjine i Skadar, kao i prevlast na moru od gr\xc4\x8dke mornarice, pa je 30. svibnja 1913. godine, pod posredstvom Velikih sila (Austro-Ugarska, Njema\xc4\x8dka, Francuska, Velika Britanija i Italija) uspostavljen mir Londonskim mirovnim ugovorom._NEWLINE_Nastala je nova dr\xc5\xbeava Albanija.\n_START_SECTION_\nDrugi balkanski rat (29. lipnja \xe2\x80\x93 10. kolovoza 1913. godine)\n_START_PARAGRAPH_\nGlavni \xc4\x8dlanak: Drugi balkanski rat  _NEWLINE_Nezadovoljstvo podjelom osvojenih turskih podru\xc4\x8dja, posebice Makedonije, dovelo je do Drugog balkanskog rata. Jedna bugarska postrojba je 29. lipnja 1913. godine po nare\xc4\x91enju generala S. Ko\xc4\x8deva napala srpske snage na rijeci Bregalnici, a 30. lipnja i gr\xc4\x8dke snage na podru\xc4\x8dju Soluna. Iako je bugarska vlada poku\xc5\xa1ala osporiti ratne operacije protiv Srbije i Gr\xc4\x8dke, Srbija i Gr\xc4\x8dka su 8. srpnja 1913. godine objavile rat Bugarskoj. Ubrzo su im se pridru\xc5\xbeile i Crna Gora i Rumunjska, kao i Turska s \xc5\xbeeljom da povrati neka podru\xc4\x8dja koja je tijekom prvog balkanskog rata izgubila._NEWLINE_Zbog premo\xc4\x87i saveznika, Bugarska je ubrzo bila pora\xc5\xbeena i prisiljena na mir u Bukure\xc5\xa1tu 10. kolovoza 1913. godine, po kojem je Bugarska morala predati podru\xc4\x8dja osvojena u Prvom balkanskom ratu. Veliki dio teritorija dobila je i Rumunjska, a Makedonija je bila podijeljena izme\xc4\x91u Gr\xc4\x8dke, Bugarske i Srbije. _NEWLINE_Balkanski ratovi su bili uvod u godinu kasnije Prvi svjetski rat. Naime, od ovih mirovnih ugovora Srbija je najvi\xc5\xa1e izvukla korist i bila je najmo\xc4\x87nija dr\xc5\xbeava na Balkanu, \xc5\xa1to je dovelo do zategnutosti izme\xc4\x91u Austro-Ugarske i Srbije.\n_START_SECTION_\nPosljedice\n_START_PARAGRAPH_\nZara\xc4\x87ene je strane umnogome oslabila slaba sanitetska logistika. Ne\xc5\xa1to bolja situacija bila je u Srbiji, dok je vrlo lo\xc5\xa1a situacija bila na bugarsko-turskom boji\xc5\xa1tu, gdje je kolera i umiranje ranjenika od rana odnosila \xc5\xbeivote na obije strane. Lo\xc5\xa1a sanitarna situacija imala je za posljedicu da su umirali i ranjenici \xc4\x8dije rane nisu bile smrtonosne. _NEWLINE_Posljedice su se osjetile i u susjednim zemljama. U Hrvatskoj su kao nuspojave balkanskih ratova Slavoniju i Srijem zahvatile epidemija kolere i pjegavca.'